2 Veigauna
Chapter 5
Na cakacaka kecega sa cakava o Solomoni e na vuku ni vale ni Kalou sa qai oti; sa qai kauta mai o Solomoni na veika kece e a biuta tu o tamana me vakacabori ki na vale ni Kalou: na siliva, na koula kei vei yaya kece ni vale ni Kalou. Sa biu kece oqo ki na lololo ni yau ni vale ni Kalou.
2 Sa vakasoqoni ira na qase e Isireli, o ira kece nai liuliu ni veiyavusa, o ira nai liuliu ni veivuvale ni luvedra na Isireli e Jerusalemi, o Solomoni, me ra kauta mai na kato ni veiyalayalati i Jiova ki na Koro i Tevita, o Saioni.
3 Era sa soqoni kece mai vei Solomoni ena kana vata, sai koya e nai ka vitu ni vula.
4 Era sa lako kece nai na qase ni isireli, ka ra sa colata mai na kato ni Kalou o ira na Livai.
5 Era sa kauta cake mai na kato ni Kalou ki na vale ni veitavaki, era sa tu kina nai yaya tabu e na vale ni soro. O ira na bete kei na Livai era sa kauta cake mai.
6 O Solomoni na Tui kei ira kece na Isireli era sa soqoni kece mai ena mata ni kato ni Kalou, ka ra sa vakacabora na sipi kei na bulumakau e sega ni wili rawa na kena levu.
7 Era sa kauta mai na bete na kato ni veiyalayalati i Jiova ki na kenai tutu, ki na vanua tabu e loma, na Tikina Tabu Sara, ena ruku ni tabadrau na Jerupi.
8 E rau sa tevuka tu na tabadrau oirau na Jerupi ki na dela ni vanua sa tu kina na kato ni Kalou, ka rau sa vakaruguta na kato ni Kalou kei na kena i lavelave.
9 E balavu sara na kenai lavelave ka rawa ni laurai na muana mai na loqi tabu.
10 E sega tale na ka e tiko e na loma ni kato ni Kalou, na vatu ga e rua ka biuta kina o Mosese mai Orepi, e na gauna e a cakava kina o Jiova na veiyalayalati kei ira na luve i Isireli, ni ra sa biuti Ijipita oti mai.
11 Ia sa yaco ni ra sa lako tani mai na Tikina Tabu Sara o ira na bete (o ira kece na bete era tu e kea era sa vakasavasavataki ira oti, ni sega ni ra tiko ga ena nodra dui yasana),
12 kei ira na Livai era daunisere, o ira kece na nei Esafa kei Emani kei Jeducani,kei ira na dui luvedra, kei ira kece na veiwekani, era sa tu e na tokalau ni cabocabo ni soro, ka vakaisulu vulavula tu, sa tu vei ira na sibali, na bitu ni vakatagi vakawa, na api, sa tu talega vata kei ira e dua na drau ruasagavulu na bete dau uvu davui—
13 Sa qai yaco ni ra sa duavata na dau uvu davui kei ira na lagasere, me duavata na domo e rogo ni ra vei vakacerecerei kei na vakavinavinaka vei Jiova, ia ni ra sa laveta cake na domodra vata kei na davui kei na sibali kei na veiyaya kece ni vakatagi, ka vakavinavinaka vei Jiova, ka vaka: "Sa vinaka o Koya, ka sa sega ni mudu na Nona Yalololoma,"a yaco na vale, na vale i Jiova, me vakasinaiti e na o,
14 Era sa sega ni tomana rawa tale o ira na bete na nodra veiqaravi baleta na o; ni sa vakasinaita tu na vale ni Kalou nai serau i Jiova.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn